Pena Nieto: Propozimet e Trumpit, kërcënim për Meksikën
Presidenti i Meksikës Enrique Pena Nieto u takua dje me kandidatin presidencial Donald Trump në Qytetin e Meksikos
Presidenti i Meksikës Enrique Pena Nieto thotë se propozimet e kandidatit republikan për president Donald Trump përbëjnë kërcënim për Meksikën. Zoti Pena Nieto i bëri komentet një ditë pasi dy udhëheqësit u takuan në Qytetin e Meksikos: Presidenti Pena Nieto u kritikua gjerësisht për ftesën që i bëri zotit Trump. Ai u kritikua gjithashtu që nuk iu kundërvu më haptazi gjatë takimit të tyre lidhur me komentet e kandidatit presidencial se imigrantët meksikanë janë kriminelë, trafikantë droge dhe përdhunues si dhe zotimin e Donald Trumpit për të ndërtuar një mur përgjatë kufirit me Meksikën: Zoti Pena Nieto u përpoq të mbronte vendimin e tij për t’u takuar me Donald Trumpin. Në një takim të hapur me votuesit meksikanë, ai tha se vendi i tij nuk ka për të paguar për ndërtimin e murit që propozon zoti Trump: Pas takimit me udhëheqësin meksikan dje, kandidati republikan Donald Trump iu kthye retorikës së ashpër ndaj imgracionit të paligjshëm, duke shuar shpresat e atyre republikanëve që prisnin një zbutje të qëndrimit të tij në këtë çështje: Zoti Trump është përpjekur muajt e fundit të ndryshojë tonin dhe të paraqesë një qëndrim më të butë në një numër temash. Rivalja e tij Hillary Clinton dje pas komenteve të kandidatit republikan i mëshoi mesazhit se ai mbetet i njëjtë dhe se qëndrimet e tij nuk janë zbutur apo moderuar. Analisti i Universitetit Georgetown Stephen Wayne thotë se zoti Trump nuk ka arritur ta zgjerojë bazën e përkrahësve, përtej votuesve që i siguruan fitore në zgjedhjet partiake: Një sprovë e fortë i pret dy kandidatët kur të dalin përballë njëri-tjetrit në debatet presidenciale. Debati i parë zhvillohet më 26 shtator.